Die week van die deur. – Bali Drome
Dit klink amper soos iets uit Deon Meyer se boek Koors, sy baie vreemde boek wat ek op die oomblik lees. Daarin praat hy van Die Jaar van die Hond.
Maandag olie ek hierdie enorme Bali deure wat in die winkel staan, van bo tot onder. Vir ñ ietwat onfikse lyf, is dit harde werk. Dinsdag kom sit ñ kliënt by my met prentjies van deure, en ons twee werk presies uit wat sy wil bestel.
Gister skryf ek op my blog oor die nuwe deure. En vanoggend vroeg gaan verdwaal ek vir ñ wyle op Booking.com, met my beplande oortog later vanjaar in gedagte. Haak toe vas by ñ lieflike blyplek in Penestanan, Ubud.
Hoekom trek dit my aandag…?
Sowaar. Stap by ontvangs in, ja mevrou, jy sal sien, daar by die blou deur. Trek asb agter jou toe, as jy nie omgee nie…
Die gesprek sal natuurlik in ñ amper onverstaanbare Engels geskied, en omdat jy so moet konsentreer op wat gesê word, kom jy nie die komiese agter nie.
Maar meer nog as hierdie twee deure, die vyf klip-musiekante wat daar sit. Eendag gaan ek hulle nog vir ons eie plekkie huis toe bring. Egte Balinese musiekmakers.
Hulle het jare gelede al my hart gesteel. Kon net ñ foto van drie opgespoor kry.
Om terug te kom na 'die week van die deure', hierdie verblyf lyk vandag vir my baie aantreklik.
Tot jou eie swembad ook op die koop toe. En natuurlik jou deur…vir privaatheid???☺
Die uitsig op die reislande, en dit wat alles daarmee gepaard gaan, wat meer kan jy vra? Na ñ dag van aankope; al wat jy hoef te doen is om met ñ glasie wyn jouself buite gemaklik te gaan maak, en siedaar.
Laaste, maar nie die minste nie, glad nie, ñ snoesige kamer met ñ mooie hemelbed in die vooruitsig.
Veral as jy weet die bed gaan sy taak deur die nag verrig, naamlik om gediertetjies en hulle mis op te vang sodat jy rustig kan slaap.(hier skimp ek nou op ñ vorige storie wat oor hemelbeddens gegaan het). En jy weet jou deur is gesluit…
Soos Poerdez in haar kommentaar op my blog skryf: die deure in ons winkel is so mooi, dit laat jou voel asof jy na ander wêrelde kan ontsnap.
Ja. Die week van die deur.
Author travel460Posted on Junie 29, 2017 Junie 29, 2017
4 thoughts on "Die week van die deur."
Junie 29, 2017 om 10:17 vm
Ja dierbare Una, deure wat skelms buite hou en geheime binne hou – maar met een van jou deure is dit darem 'n bonus, want dit is iets om te waardeer as jy agter die toedeur jouself staande maak…